Mutter (programvare)

**Mutter** er en vindusbehandler som kjører på Linux. 

Den er vindusbehandleren til skrivebordsmiljøet GNOME og 
ble lansert 6. april 2011, sammen med GNOME 3.0.0.

Mutter ble opprinnelig utviklet for vindussystemet X og komposisjonsverktøyet og vindussystemet Wayland. Fra GNOME 49, som ble lansert 17. september 2025, kjører den bare på Wayland.

Mutter var opprinnelig portabel programvare. Den kjørte på Linux, men også på forskjellige avarter av UNIX og på andre Unix-liknende operativsystemer. Eksempler var derivater av Berkeley Software Distribution (BSD): FreeBSD, OpenBSD, NetBSD, etc. Fra GNOME 49 har Mutter sterke avhengighetsforhold til systemd, som er en Linux-komponent. Dette utelukker UNIX og andre Unix-liknende operativsystemer; det utelukker også de 135 Linuxdistribusjonene som mangler systemd.

Mutter er skrevet i programmeringsspråket C (GNU C) og er lisensiert under GNU General Public License 2.0 eller senere.

Navnet «Mutter» er en kombinasjon av ordene «Metacity» og «Clutter».

## Historie
### Skrivebordsmiljøet GNOME
Mutter ble lansert 6. april 2011, sammen med skrivebordsmiljøet GNOME 3.0.0.

Mutter kan kjøres alene og frittstående, men kun for feilsøkingsformål. Mutter er vindusbehandleren til GNOME Shell. Den brukes også av *Gala*, som er vindusbehandleren til *Pantheon* i elementary OS. Mutter kan utvides med programvareutvidelser, og tallrike visuelle effekter.

Den ble standard vindusbehandler i GNOME 3.0, og erstattet vindusbehandleren Metacity som brukte GTK+ for gjengivelse. Allerede 4. august 2009 var Mutter under utvikling. Den 23. september 2009 ble den en alternativ vindusbehandler i GNOME 2.28.

### Vindussystemet Wayland

Mutter ble opprinnelig utviklet for vindussystemene X og Wayland.

GNOME 41 ble lansert 22. september 2021 med optimaliseringer for Wayland. Den 31. mai 2022 begynte overgangen til en ren Wayland-versjon. Avhengighetene til vindussystemet X og XWayland ble redusert i GNOME 43 «Guadalaraja» som ble lansert 21. september 2022.

Den 8. juni 2025 kunngjorde teamet bak GNOME at de dropper støtten for vindussystemet X i GNOME 49. GNOME 49 ble lansert 17. september 2025 med all støtte for vindussystemet X fjernet; denne versjonen kjører bare på Wayland.

Linuxdistribusjonen Fedora 41, som ble lansert i 29. oktober 2024, droppet støtten for vindussystemet X i GNOME-utgaven (versjon 47). Den 20. mai 2025 bekreftet utviklingsteamet bak Fedora at all kode for vindussystemet X fjernes i Fedora 43 for GNOME. Fedora 43 ble lansert 28. oktober 2025.

Distribusjonen Ubuntu fulgte Fedoras eksempel. Den 10. juni 2025 kunngjorde Ubuntuteamet at de dropper støtten for vindussystemet X på maskiner som kjører GNOME i Ubuntu 25.10. Ubuntu 25.10 ble lansert 9. oktober 2025.

Vindusbehandleren KWin, som benyttes av skrivebordsmiljøet KDE Plasma, har gått samme vei som Mutter. Den 26. november 2025 kunngjorde utviklingsteamet bak KWin at versjon 6.8 av KDE Plasma ville støtte Wayland eksklusivt. 

#### Grafiske algoritmer
HiDPI (*High Dots Per Inch*) eller «høye punkter per tomme» er skjermer med en høy oppløsning i relativt lite format. De er for det meste funnet i høykvalitets bærbare datamaskiner. Støtten for HiDPI ble tilføyd Mutter i versjon 3.13 den 26. september 2013 av Adel Gadllah.

Støtte for berøringsskjermer kom i versjon 3.13.3 den 24. juni 2014. Algoritmen `wl_touch_interface` ble implementert av Carlos Garnacho.

Den 17. februar 2025 ble protokollen til Wayland versjon 1.41 lansert. Det var ennå langt frem til lanseringen av Wayland 1.41; versjon 1.24 ble lansert 7. juli 2025.  Wayland 1.41 vil ha innebygd støtte for 3D-grafikk gjennom algoritmen `wp_color_management_v1`. GNOME 49 implementerte dette på forhånd.

### Avhengigheter til systemd

GNOME introduserte støtte for logind den 27. juli 2011. Programmet *ConsoleKit* var en midlertidig løsning for systemer som manglet systemd. I version 3.13.2, som ble lansert 27. mai 2014, opphørte deretter støtten for *ConsoleKit*, og *logind* ble et krav.

Den 10. juni 2025 kunngjorde utviklerne bak GNOME at de ville øke avhengigheten til systemd i GNOME 49, ved å bli avhengig av infrastrukturen til systemd's *userdb*. Det betyr at daemonen *AccountsService* forsvinner.

Dette betyr at GNOME krever Linux; Unix-liknende operativsystemer som derivater av Berkeley Software Distribution (BSD), er utelukket. De 135 Linux-distribusjonene som ikke bruker systemd, rammes også.

### Muffin
Den 23. januar 2012 ble Cinnamon 1.2 lansert. Utviklerne bak Linux Mint skapte en fork av Mutter som ble kalt *Muffin* (navnet på et lite koppformet bakverk). Skallet til Cinnamon ble skrevet som en *plugin* for Muffin.

## Referanser